Die Hongkongse nasionale krieketspan (Chinees: 香港板球) verteenwoordig Hongkong in die spel van krieket en word geadministreer deur die Hongkongse Krieketraad. Hongkong het sy eerste krieketwedstryd in Maart 1866 gespeel en is sedert 1969 ’n assosiaatlid van die Internasionale Krieketraad (IKR). Hongkong het sy eerste EDIs tydens die Asiatiese beker 2004 gespeel, en in Januarie 2014 is, nadat hulle tydens die Krieketwêreldbekerkwalifisering 2014 derde geëindig het, aan hulle EDI-status tot in 2018 toegeken. Die span het in November 2013 Twintig20-status verkry, nadat hulle vir die Twintig20-wêreldbeker 2014 gekwalifiseer het. Hongkong het sy EDI-status in Maart 2018 verloor, nadat hulle in die uitspeelwedstryd tydens die Krieketwêreldbekerkwalifisering 2018 teen Nederland verloor het. Hongkong het egter twee bykomende EDI-wedstryde tydens die Asiatiese beker in September 2018 gespeel, nadat hulle die Twintig20-wêreldbekerkwalifikasie kon wen, en die IKR aangekondig het dat al die wedstryde tydens die uitklopfase as EDI-wedstryde erken sal word. Hongkong het tot dusver aan elke krieketwêreldbekerkwalifiseringstoernooi, behalwe vir dié van 1979 en 2005, deelgeneem. Hulle het ook aan twee Interkontinentale Bekertoernooie deelgeneem, in 2005 en in 2015–17, asook aan twee Twintig20-wêreldbekertoernooie, in 2014 en 2016.